Harjumägi

Harjumägi on Ingeri bastionile kujundatud haljasala (park), mis asub Tallinna kesklinnas Vanalinna asumis Toompea tänava, Komandandi tee, Kaarli puiestee ja Vabaduse väljaku vahel, Toompeast  kagusuunal.
Harjumäe park koosneb kahest osast. Harjumäe pargi põhiosa piir kulgeb Toompea tänava ja Komandandi tee ristumiskohast mööda Komandandi teed läänekagu suunas kuni Mayeri trepini ja mööda seda itta kuni Harju tänavani. Seejärel jookseb piir mööda Harju tänava pargipoolset teemaad lõuna suunas kuni Komandandi trepini ja mööda treppi läände kuni bastioni müürini. Müüri mööda kulgeb piir kuni ristumiseni Toompea tänavaga ja edasi mööda Toompea tänava pargipoolset teemaad põhja suunas kuni ristumiseni Komandandi teega.
Harjumäe pargi Kaarli puiestee lahustüki piir kulgeb Kaarli puiestee ja Toompea tänava ristumiskohast mööda Kaarli puiestee pargipoolset teemaad kirdesse kuni Vabaduse väljakuni, mööda Vabaduse väljaku pargipoolset teemaad kuni ristumiseni Kaarli puiesteega, mööda Kaarli puiestee pargipoolset teemaad edelasse kuni ristumiseni Toompea tänavaga ning mööda Toompea tänava pargipoolset teemaad kuni ristumiseni Kaarli puiesteega.
Park võeti kaitse alla Eesti NSV Ministrite Nõukogu määrusega nr 218 5. juunist 1959. aastal.
Harjumägi on jäänuk Tallinna bastionide Ingeri bastionist.
Harjumäel asub Harjumäe kõlakoda, mis pärast renoveerimist avati 2010. aastal kohviku ja kontserdipaigana ning 20. Augusti väljak.
Harjumäelt avaneb vaade 23. juunil 2009 avatud Vabadussõja võidusambale ja Vabaduse väljaku vastasservas olevale Jaani kirikule.

Ajalugu

17. sajandi lõpul alustati Rootsi Läänemereprovintsides Moskva tsaaririigist lähtuva sõjaohu kartuses uute ning senisest hoopiski võimsamate muldkindlustiste planeerimist. 1686. aastal kinnitati Rootsi riigi kõigi kindlustuste ülema Erik Dahlbergi ja Tallinna komandandi Paul von Esseni projekt, mis nägi ette 11 võimsa bastioni (mis pidid olema ristitud Rootsi riigi provintside või linnade nimedega) ja 6 raveliini ehitamist, millega oleks muldkindlustusvööndiga ümbritsetud kogu tollane linn. 
Erik Dahlbergi jooniste järgi ehitati Tallinna muldkindlustusvööndi bastione Tallinnas ja ka  Narvas, Tartus, Pärnus, Kuressaares jm. Kavandatud bastionidest jõuti Tallinnas valmis ehitada: Ingeri, Rootsi ja Skoone bastion. Enne Tallinna kapituleerumist Põhjasõjas Vene vägedele 1710. aastal jõuti ehitada valmis Ingeri ja Rootsi bastion linna edelaküljel (kõrgusega kuni 22 m) ja uus Wismari raveliin nende ees.
Harju mägi kandis kuni 24. maini 1939 Harjuvärava mäe nime (Schmiedepforten Anlage, Горка у Новых ворот). 17. sajandi lõpul ehitatud Ingeri kantsi (Bastion Ingermanland, Ингерманландский бастион) maa-ala haljastati 1860-ndatel aastatel, pärast Tallinna kindluse likvideerimist (1857). Endist Ingeri bastioni hakati haljasalaks korraldama 1861. aasta sügisel suurkaupmehe ja bürgermeistri (linnapea) Carl August Mayeri algatusel. Mäele pääsuks ehitati Harju värava juurest lai trepp, mis kandis Mayeri trepi nime. Kultuurimälestis nr 2217. Haljasala valmis 1862. aastal ja sinna istutati nn. Mayeri pärn, mis 1887. aastal ümbritseti raudaiaga ja varustati mälestustahvliga. 1887. aastal valmis ka uus tee Vabaduse väljakult Toompeale.